बनाने के लिए रात 3 बजे कुएं से लाते हैं पानी, सबसे पुराने ग्रंथ में जिक्र
Rajasthani Zayka Special - मालपुए का नाम लेते ही सबसे पहले याद आता है पुष्कर। यहां के रबड़ी के मालपुए का स्वाद आपने भी जरूर चखा होगा। लेकिन आज हम आपको ऐसे मालपुआ से रू-ब-रू करवाएंगे
मालपुए का नाम लेते ही सबसे पहले याद आता है पुष्कर। यहां के रबड़ी के मालपुए का स्वाद आपने भी जरूर चखा होगा। लेकिन आज हम आपको ऐसे मालपुआ से रू-ब-रू करवाएंगे जिसकी शुरुआत 16वीं सदी में हुई थी। यानी ये 450 साल से भी ज्यादा पुराना है।
ये है जयपुर से 20 किलोमीटर दूर गांव गोनेर के मालपुए, जिसकी महक देशभर में है। देसी घी में देसी अंदाज से बनने वाले इस जायके का स्वाद चखने दूर-दूर से लोग यहां आते हैं। मालपुए ही नहीं खीर और मिर्ची के टिपोरे भी खास हैं।
खास बात यह है कि गोनेर में विराजमान भगवान लक्ष्मी जगदीश को भी इसी मालपुए का भोग लगाया जाता है। इस भोग को तैयार करने के लिए मंदिर के पंडित को 3 बजे उठकर एक कुएं से पानी भरकर लाना पड़ता है। मान्यता है कि भक्त की पोटली में मालपुए-खीर मिलने से इसकी चमत्कारी शुरुआत हुई थी। जिसके बाद पूरे गांव में मालपुए बनाए जाने लगे।
मालपुए वाला गांव गोनेर
जैसे ही आप गोनेर गांव में पहुंचेंगे। तो वहां घी में बन रहे मालपुए की खुशबू आपको अलग ही एहसास करवाती है। गोनेर गांव में एक पुराना गढ़ है। इस गढ़ के सामने बृजमोहन जी, खंडेलवाल, तांबी के मालपुए वालों की 20-25 से अधिक दुकानें हैं। ऐसे लगता है कि पूरे गांव में ही मालपुए बन रहे हैं।
बड़ी-बड़ी भट्ठियों पर बड़े-बड़े कढाहों में यहां रोज हर दुकान पर 2 क्विंटल से भी ज्यादा मालपुए तैयार होते हैं। शाम होने से पहले ही सारा माल बिक जाता है। कई बार इन मालपुओं को खरीदने वालों की संख्या इतनी हो जाती है कि लाइन लगानी पड़ती है।
70 साल के सीताराम मीणा बताते हैं कि मुझे यहां पर मालपुआ बनाते हुए 40-45 साल से भी ज्यादा हो गया। मालपुआ बनाने का तरीका अपने पूर्वजों से सीखा था। कई पीढ़ियां मालपुआ बनाने का ही काम करती आ रही हैं। यहां ज्यादातर दुकानें 100 से 150 साल पुरानी हैं। हर दुकान पर आपको मालपुए का एक जैसा ही स्वाद मिलेगा। लोग इसे भगवान जगदीश का आशीर्वाद मानते हैं।
लकड़ी की भट्टी, गेहूं का आटा और देशी घी
खास बात यह है कि गोनेर में मालपुए आज भी लकड़ी की भट्टी पर ही बनाए जाते हैं। इलेक्ट्रिक या गैस से चलने वाली भट्टी का इस्तेमाल नहीं होता। कुलदीप प्रजापति ने बताया कि वे अपने परिवार की छठी पीढ़ी से हैं और यहां करीब 20 साल से मालपुए बेच रहे हैं।
मालपुए गेहूं के आटे से ही बनाए जाते हैं। घी में बने 1 किलो मालपुए की कीमत 280 रुपए है। वहीं तेल में बने मालपुए 80 से 120 रुपए किलो। हर कोई घी से बने मालपुए नहीं खरीद सकता। इसलिए तेल के भी बनाने पड़ते हैं।
मालपुए की डिमांड इतनी है कि एक दिन में एक दुकान पर 100 से 200 किलो माल बिक जाता है। ऐसा किसी एक दुकान पर नहीं। सभी दुकानों पर एक जैसा स्वाद और लगभग एक ही रेट है।
बनाने का तरीका सबसे अलग 
पुष्कर में बनने वाले मालपुए रबड़ी से बनते हैं, जिन्हें घी में सेककर चाशनी में डुबोया जाता है। लेकिन गोनेर में मालपुए को चाशनी में न डुबोकर सदियों पुराने पारंपरिक तरीके से बनाया जाता है। आटे में ही घी, दूध और चीनी को मिलाकर उसका घोल तैयार किया जाता है। फिर उस घोल को बड़े से कढाहे में देसी घी में तला जाता है। फिर इसे चिमटे की सहायता से निकाल कर एक्स्ट्रा घी को दबाकर हटा दिया जाता है। भरपूर माल से भरे लाजवाब मालपुए खाने के लिए एक दम तैयार हो जाते हैं।
खीर और मिर्ची के टिपोरे भी मशहूर
मालपुए के साथ यहां के मिर्ची के टिपोरे और खीर भी काफी मशहूर है। जो भी यहां आता है, वह अपने साथ खीर और मिर्ची के टिपोरे भी पैक करवाकर ले जाता है। गरमा-गरम मालपुए को खीर के साथ खाना पसंद करते हैं। मुंह का स्वाद नमकीन बनाने के लिए मिर्ची के टिपोरे भी साथ ही खाए जाते हैं।
आगे बढ़ने से पहले देते चलिए आसान से सवाल का जवाब
450 साल पुराना भगवान लक्ष्मी जगदीश मंदिर, प्रिय है मालपुए-खीर
गोनेर गांव में भगवान लक्ष्मी जगदीश का प्रसिद्ध मंदिर हैं। बताते हैं कि यह मंदिर 16वीं सदी में आज से करीब 450 साल पहले बना था। कई ऐतिहासिक युद्ध में इस मंदिर के होने के प्रमाण हैं। मंदिर में विराजमान भगवान लक्ष्मी जगदीश की जो मूर्ति है, वह स्वयंभू है। मतलब जो स्वतः प्रकट हुई हो। उन्हें मालपुए और खीर का ही भोग लगाया जाता है।
मान्यता इतनी है कि गोनेर के हर घर में इसे रोज बनाया जाता है। लोग अपने घर में बने मालपुए और खीर का भोग मंदिर में भगवान जगदीश को लगाने आते हैं।
खीर-मालपुए की ही सवामणी
मंदिर में जो भी दर्शन के लिए लोग आते हैं, वह भी भगवान के प्रसाद के तौर पर मालपुए और खीर को लेकर आते हैं। मान्यता है कि इससे वहां आने वाले हर भक्त की मनोकामना पूर्ण होती है। जिनकी मान्यता पूरी होती है वह इस मंदिर में सवामणी करने आते हैं। जिसमें मालपुए-खीर के साथ मिर्ची के टिपोरे का भगवान को भोग लगाकर सभी में प्रसाद वितरित करवाते हैं।
जयपुर की रहने वाली ममता ने बताया कि हमारी जब भी मनोकामना पूर्ण होती है, तब हम यहां पर सपरिवार आते हैं। तब हम यहां पर मालपुए की थाल का भगवान को भोग लगाते हैं।यहां का मालपुआ बहुत ही ज्यादा फेमस है। इसे प्रसाद के रूप में ही हम लोग खाते हैं। वहीं घरों में बांटने के लिए अलग से पैक करवाते हैं।
मंदिर के पास में ही खंडेलवाल जी की पुरानी दुकान है। इसके मालिक पवन गुप्ता बताते हैं कि यह दुकान हमारे पूर्वजों से चली आ रही है। परिवार का पारंपरिक बिजनेस है और इससे भगवान की सेवा भी होती है इसलिए मैं भी इस बिजनेस से जुड़ गया।
सबसे खास है मंदिर में बनने वाला भोग मालपुआ
कहते हैं गोनेर के असली मालपुए का अगर स्वाद लेना है तो वह केवल भगवान लक्ष्मी जगदीश के मंदिर में ही प्रसाद के रूप में मिलता है। इसे केवल वहां के पुजारी ही बनाते हैं। मंदिर में रोज 7 किलो आटा, 2 किलो घी और 5 किलो दूध से मालपुआ और खीर कई साल से बनता आ रहा है।
रोज ठीक दोपहर 1 बजे इसका भोग लगाया जाता है। हालांकि बाहर से जो मालपुआ-खीर भक्त लेकर आते हैं, उसे भगवान को दूर से ही अर्पित किया जाता है। भोग तैयार करने के लिए मंदिर के पुजारियों के कई तरह के नियमों का पालन करना पड़ता है।
मंदिर के पुजारी लोकेश शर्मा मालपुए और खीर को बनाने के लिए रोज सुबह 3 बजे उठना पड़ता है। मंदिर से लगभग 1 किलोमीटर दूर एक कुंड है, जहां पर बने कुएं के पानी का ही इस्तेमाल मालपुए-खीर और भोग तैयार करने में इस्तेमाल होता है।
उस कुएं से पानी लाने के लिए केवल मंदिर का पुजारी ही जाता है। इसके लिए एक 30 किलो का विशेष कलश है, जो सैकड़ों साल पुराना बताया जा रहा है। पुजारी उसी कलश में ब्रह्म मुहूर्त में पानी भरकर लाते हैं। जिस रसोई में भोग तैयार होता है, वहां किसी को प्रवेश नहीं दिया जाता।
मान्यता : भक्त की पोटली में मिले थे मालपुए-खीर
मंदिर के पुजारी बताते हैं कि यहां से करीब 80 किलोमीटर दूर शिवाड़ नाम की जगह है। वहां के निवासी भक्त देवा दास गोनेर यहां अपने बैलों के साथ आए थे। तब उनकी बैलगाड़ी का पहिया एक जगह धंस गया। तब उन्होंने खुदाई की तो वहां से मां लक्ष्मी और भगवान जगदीश की मूर्तियां निकलीं। तब से देवा दास ने उन मूर्तियों को मंदिर में स्थापित किया और उनकी सेवा में जुट गए। देवादास खेती किसानी भी करते थे।
एक दिन उनके लिए उनकी मां दोपहर के खाने में बाजरे की रोटी और दलिया लेकर पहुंचीं। खेत का काम निपटाकर जब देवादास ने वो खाने की पोटली खोली तो उसमें खीर-मालपुआ निकले।
इसे देखकर देवा दास ने अपनी मां से पूछा तो उनकी मां ने कहा कि वे तो घर से बाजरे की रोटी और दलिया बनाकर लाई थी। तब देवादास ने इसे भगवान जगदीश का आशीर्वाद मानकर खाया। इसके बाद से मंदिर में रोज दोपहर के भोग में खीर-मालपुआ का भोग लगाने की परंपरा शुरू हुई। मालपुए और खीर हर घर में बनना शुरू हो गया। इसी परंपरा को गांव के लोग आज भी निभा रहे हैं।
ऋग्वेद में मिलता है मालपुए का इतिहास
चारों वेद में सबसे पुराने ऋग्वेद में मालपुआ का उल्लेख 'अपुपा' के रूप में किया गया है। शुरुआत में इसे जौ से बनाया जाता था। सबसे पहले घी में तलकर और फिर शहद में डुबोया जाता था। बता दें कि ऋग्वेद में भोजन एक महत्वपूर्ण पहलू हुआ करता था, जिसमें अपुपा का जिक्र किया गया। नेपाल में भी मालपुआ बनाया जाता है। नेपाल में इसे 'मारपा' कहा जाता है, जिसे मैदा, केले, सौंफ के बीज, दूध और चीनी मिक्स कर बनाया जाता है।
पिछले राजस्थानी जायका में पूछे गए सवाल का सही उत्तर
ये है जयपुर के सौंध्या हलवाई की फेमस मूंग थाल। यूं तो मूंग थाल और मोहन थाल मिठाई सैकड़ों वर्षों से बनती आई है। गुजरात के अहमदाबाद का भी मूंगथाल प्रसिद्ध है, लेकिन जिस रेसिपी के साथ सौंध्या हलवाई ने इसे बनाया, ऐसी दुनिया में कहीं और नहीं बनती। स्वाद भी हटकर है।
देसी घी में बनने के कारण ये इतनी सॉफ्ट है कि मुंह में रखते ही घुल जाए। बाकी जगहों पर मूंगथाल सीधे बेसन को सेंककर बनाया जाता है, लेकिन सौंध्या ने बेसन के मोठ (बाटे) बनाकर इसे तैयार किया। इसे बनाना आसान नहीं है, करीब 10 घंटे में तैयार होती है।
कई ऐतिहासिक पुराणों में मूंगथाल यानी मोहनथाल मिठाई का जिक्र मिलता है, जो ठाकुरजी को विशेष प्रिय थी। यही कारण है कि जयपुर के आराध्य ठाकुर जी के मंदिरों में यहां की विशेष मिठाई मूंग थाल का ही भोग लगाया जाता है।
यह भी पढ़ेंः
छोटी सी दुकान से 10 करोड़ का कारोबार बना मालपुआ:फिरोजाबाद की मलाई पुड़ी पुष्कर आकर बनी रबड़ी मालपुआ,80 साल पहले हुई थी शुरुआत
केसर से बनी चाशनी में लबालब, तीर्थ राज पुष्कर का एक जायका ऐसा है जिसकी मिठास दुनिया तक पहुंच चुकी है। भले ही देश के कई शहरों में मालपुआ बनाया और खाया जाता है, लेकिन जब सबसे बेहतरीन स्वाद की बात होती है तो जुबां पर पुष्कर के रबड़ी से बने मालपुआ का नाम सबसे पहले आता है...(CLICK कर पढ़ें)